Arnar Árnason formaður Landssambands kúabænda og bóndi á Hranastöðum í Eyjafjarðarsveit . Enginn átti von á svo víðtæku rafmagnsleysi Margrét Þóra Þórsdóttir „ Það hafa víða verið vandræði vegna rafmagnsleysis og bændur á þeim svæðum þar sem rafmagn datt út hafa mátt hafa sig alla við , þetta hefur verið mikil vinna og erfið , “ segir Arnar Árnason formaður Landssambands kúabænda og bóndi á Hranastöðum í Eyjafjarðarsveit . Afleiðingar óveðurs sem gekk yfir landið í gær var víðtækt rafmagnsleysi m.a. í Skagafirði , í Svarfaðardal og Hörgárdal og einnig austur um land . Blöndulína datt alveg út og Kröflulína hékk á bláþræði sökum ísingar . „ Ég held að enginn hafi gert ráð fyrir að afleiðingar þessa óveðurs yrðu svona svakalegar . „ Þetta er mjög slæm staða og eitthvað sem menn gerðu ekki ráð fyrir að myndi gerast . Það vissu allir af yfirvofandi óveðri og bjuggu sig sem best undir það , en ég held að enginn hafi átt von á að rafmagn færi af svo víða . Nútíminn gerir ekki ráð fyrir að vera án rafmagns , við erum alls ekki undir það búin að takast á við langvarandi rafmagnsleysi , “ segir Arnar . Hann telur að þó svo að rafmagnsleysið hafi skapað kúabændum mikla og erfiða vinnu , umstang og vesen hafi tjón af þess völdum ekki verið umtalsvert . Bændur skiptust á rafstöðvum Arnar segir að bændur sem voru án rafmagns hafi síðdegis í gær og í gærkvöld verið að vinna í því að fá rafstöðvar heim á bæi og vissi til þess að verið var að selflytja slíka stöðvar á milli bæja , menn voru að fá þær lánaðar hér og hvar og skiptast á . Arnar segir að þetta kenni mönnum ýmislegt , m.a. að við komust illa af án rafmagns til lengri tíma og sé í raun engan vegin í stakk búið að mæta slíku ástandi . „ Þetta kennir okkur að við verðum að styrkja raforkukerfið , bændur verða líka að búa sig betur út heima við , setja upp varaaflstöðvar þar sem það er ekki fyrir hendi og búa þannig um hnútana að álíka staða og nú er komi upp aftur , “ segir Arnar , sem er með varaafl heima á sínum bæ , Hranastöðum , en rafmagn datt einungis út í 10 mínútur á hans svæði .